Na osnovu člana 12 stav 3 Uredbe o Vladi Crne Gore ("Službeni list CG", br. 80/08, 14/17 i 28/18), Vlada Crne Gore, na sjednici od 22. aprila 2021. godine, donijela je

Odluku o obrazovanju Komisije za praćenje postupanja nadležnih organa u istragama slučajeva prijetnji i nasilja nad novinarima, ubistava novinara i napada na imovinu medija

Odluka je objavljena u "Službenom listu CG", br. 53/2021 od 27.5.2021. godine, a stupila je na snagu 4.6.2021.

Član 1

Obrazuje se Komisija za praćenje postupanja nadležnih organa u istragama slučajeva prijetnji i nasilja nad novinarima, ubistava novinara i napada na imovinu medija (u daljem tekstu: Komisija).

Član 2

Komisiju čine:

- predsjednik Mihailo Jovović, programski direktor nezavisnog dnevnika "Vijesti”; i

- članovi/ice:

1) Zoran Miljanić, državni sekretar Ministarstva unutrašnjih poslova,

2) Dragoljub Duško Vuković, novinar,

3) Dalibor Tomović, advokat, predstavnik nevladinih organizacija,

4) Dražen Živković, glavni urednik "Prve televizije”,

5) Sead Sadiković, novinar, predstavnik "Društva profesionalnih novinara Crne Gore”,

6) Ranko Vujović, izvršni sekretar Medijskog savjeta za samoregulaciju,

7) Nebojša Asanović, advokat, predstavnik dnevnog lista "Dan”,

8) Predrag Nikolić, Sindikat medija Crne Gore,

9) Katarina Vujović, Agencija za nacionalnu bezbjednost,

10) Jelena Đaletić, Vrhovno državno tužilaštvo,

11) Miroslav Turković, Više državno tužilaštvo,

12) Biljana Knežević, Uprava policije.

Mandat Komisije je dvije godine i može biti produžen za još dvije godine, ako Vlada Crne Gore ocijeni to potrebnim.

Član 3

Zadaci Komisije su da:

1) utvrdi plan i dinamiku prikupljanja činjenica i utvrđivanja drugih okolnosti koje su u vezi sa istragama iz člana 1 ove odluke i da u tu svrhu ostvari saradnju sa organima nadležnim za vođenje tih istraga;

2) na osnovu dobijenih informacija i sagledanih okolnosti u vezi sa vođenim istragama, sačini pregled dosadašnjeg toka vođenih istraga;

3) pripremi mišljenje o djelotvornom načinu na koji bi se vođenje istrage moglo unaprijediti i da u tu svrhu predloži konkretne mjere koje bi trebalo preduzeti.

Član 4

Komisija može, radi efikasnijeg i djelotvornijeg ostvarivanja zadataka, obrazovati stalne ili povremene radne grupe iz svog sastava.

Predsjednik Komisije može angažovati, kao konsultante, stručnjake i predstavnike međunarodnih organizacija iz oblasti koje su u vezi sa zadacima Komisije.

Član 5

Komisija donosi poslovnik o radu kojim se uređuje organizacija i način rada Komisije, kao i druga pitanja od značaja za rad i ostvarivanje zadataka Komisije.

Poslovnik iz stava 1 ovog člana donosi se većinom glasova prisutnih članova Komisije.

Član 6

Komisija je dužna da o svom radu Vladi Crne Gore podnosi izvještaj svaka četiri mjeseca.

Član 7

Predsjednik, članovi/ice Komisije i lica koja učestvuju u njenom radu dužni su da sa podacima iz materijala koji se koriste ili nastanu u radu Komisije postupaju u skladu sa zakonom kojim se uređuje zaštita podataka o ličnosti i zakonom kojim se uređuje tajnost podataka.

Član 8

Administrativno-tehničke poslove za potrebe Komisije vrši Ministarstvo unutrašnjih poslova, preko sekretara koga određuje ministar unutrašnjih poslova.

Član 9

Poslovnik iz člana 5 ove odluke donijeće se u roku od 30 dana od dana stupanja na snagu ove odluke.

Član 10

Danom stupanja na snagu ove odluke prestaje da važi Odluka o obrazovanju Komisije za praćenje postupanja nadležnih organa u istragama slučajeva prijetnji i nasilja nad novinarima, ubistava novinara i napada na imovinu medija ("Službeni list CG", br. 88/20, 18/21 i 30/21).

Član 11

Ova odluka stupa na snagu osmog dana od dana objavljivanja u "Službenom listu Crne Gore".

Broj: 04-2102

Podgorica, 22. aprila 2021. godine

**Vlada Crne Gore**

Predsjednik,

prof. dr **Zdravko Krivokapić**, s.r.